Document ID: /roh_data/filtered/fineweb-2-filterrobots_roh.jsonl.gz/14646

En tut ha l’Italia investì radund 10 milliardas euros en tut ils projects da ed enturn l’ExpoMilano. Tar quels tutgan er novs trajects da vias, punts e sanaziuns da trottuars.
Corrupziun e la mafia
Ils ultims trais onns eran las lavurs da construcziun adina puspè interruttas. Dad ina vart causa ch’ellas èn sa retardadas pervi da scandals da corrupziun, da l’autra vart ha la procura publica er investigà pervi da la supposiziun che la mafia haja infiltrà tut ils projects.
Pavigliun svizzer è pront
Il pavigliun svizzer cun sias quatter turs da vaider è dentant gia pront per l’avertura. Il project che custa 23 milliuns francs a la Svizra, han ils represchentants gia inaugurà inuffizialmain avant in’emna.
L’exposiziun mundiala a Milaun cumenza il prim da matg 2015 e dura fin la fin d’october.